Statsadvokaten vil i retten igen Statsadvokaturen i Nordjylland har anket de fem måneders fængsel, som et ægtepar fra Mou i forrige uge blev idømt for vold imod moderens 13-årige datter. Statsadvokat Elsemette Cassøe siger, at statsadvokaturen allerede i fredags ankede dommen. -Vi ankede dommen fordi vi mener, at forældrene bør dømmes efter den oprindelige tiltale, der lød på blandt andet mishandling og frihedsberøvelse, siger Elsemette Cassøe til tv2nord.dk. Forældre går efter frifindelse Efter statsadvokatens beslutning om at anke dommen fra byretten, ankede stedfaderens advokat Stig Ejler Jensen også dommen. - Når statsadvokaten nu har anket, så gør vi det selvfølgelig også, siger Stig Ejler Jensen til P4 Nordjylland. Ifølge ham, mener forældrene stadig, at de burde frifindes. Sagen skal således en tur i landsretten. Der går formentligt et par måneder, inden ankesagen påbegyndes.

Referat:
Statsadvokaten anker nu forældrenes voldsdom. Det gør parrets forsvarsadvokat også.